**Хаджи Димитър и ние – есе**

**Автор:**Дейвид Деянов Дечев, IX клас, ПХГ „Дамян Дамянов“ гр. Сливен

Сливен e градът на стоте войводи. Макар че Сливен е моят роден град, градът, в който живея, аз не съм войвода. Имам свобода, независимост. Но не същата съдба е имал Димитър Асенов, познат като Хаджи Димитър.

Днес почти всички сме завладени от технологиите. Всеки втори има Фейсбук, във всяко домакинство има поне един компютър с интернет връзка. Изпращаме имейли, уговаряме си срещи по чатове (на които срещи, често забравяме за човека отсреща и гледаме отново към умния телефон). Технологиите са неизменна част от нашето ежедневие. За разлика от нас, Хаджи Димитър не е имал смартфон, интернет или компютър, нито пък е изпращал имейли. Ако днес първата наша мисъл, когато се събудим, е да проверим телефона си за съобщения и обаждания, то първата мисъл на сливенския войвода, със сигурност е била идеята за свободата и независимостта.

Не са много нещата, които можем да посочим като общи между съвременния българин (и сливналия) и хаджията. Освен, че с Хаджи Димитър сме от Сливен, сме родени в един и същ месец, което прави и двама ни телци. От това смея да твърдя, че при еднакви обстоятелства, бихме имали много подобни черти в характера. Този балкано-бунтовнически дух все още се намира у немалко хора, макар не където трябва, без значение дали имат роднинска връзка със сливенски войвода и революционер.

Често се замислям дали ако Хаджи Димитър беше жив днес, щеше да се противопостави на настоящите управници, със същата жар и страст, виждайки, че държавата ни се движи стремглаво надолу. Какъвто и да е отговорът, той би бил само една догадка, но съдейки по войнствения му нрав още от детинство, напълно би било възможно да поведе народа към по-добро, стига да беше жив. А ние, гордите потомци на будни мъже и жени, спим. Когато ни е неугодно, се прибираме в черупката си, бидейки мачкани. Хаджи Димитър Асенов, обаче, е дал живота си за общото благо. Когато се сетя за това, чувствам яд, ненавист към мен самия и всички околни. Представям си как той стои някъде, гледа ни и удря длан в челото си. Статистиката e над 3 милиона българи са извън България. Всички знаем, че никой не бяга от хубавото. И по време на османското иго е имало бегълци, жалка паплач, продаваща се на турските големци, за тяхното собствено годувание. Въпреки това е имало немалко Българи, искащи *свобода*. Хора, жадуващи свободата, за която има милиони стихотворения и песни. Искали са да има България. И я има, благодарение на тях. А ние бягаме от нея. Бягаме от лошото в нея, вместо да го изтръгнем като плевел, и на негово място да засадим роза. Къде е този балкано-бунтовнически дух, който са имали хилядите българи, дали живота си за Родината? Сигурно е някъде в нас. Или пък е изчезнал?

Като причина за този наш „сън“ е слабото познаване на родната история (което поражда слабо национално самочувствие). Това се дължи на слабата работа от страна на образователното министерство, което постоянно променя материала в учебниците и с всяка промяна, все по-често се говори за „съжителство“, „добросъседство“, „разменяне на добри практики“, „свободно изповядване на религия и говорене на майчин език“ и още много други подобни. Тогава неукият се пита (ако изобщо може): „Защо пък му е било на тоя Хаджи Димитър да умира?“, „Дали пък това не е лъжа?“. Неприятно ми е политизирането на темата, но фактите не бива да се пренебрегват и е наложително да се отбележи, че съвременната българска политика работи против българщината. Резултатите са налице. Вече сме в порочния кръг. Само от българите с още будно българско съзнание зависи борбата срещу тази върхушка, която налага антибългаризъм. Затривайки историята, затриваме и бъдещето.

Виждайки това, Димитър Асенов със сигурност би се ядосал. И с право. Но и не само той - всички истински българи (истински българи, а не псевдопатриоти), които са се борили за святата българска република, биха се ядосали. Сигурно вече са, ако ни виждат.

Димитър Асенов - Хаджи Димитър, такъв, какъвто го знаем от разкази и легенди, е много различен от съвременния летаргичен българин. Не зная какви би ни събудило, но със сигурност имаме нужда от нов Хаджи Димитър. Хаджи Димитър, който въпреки че използва интернет и изпраща имейли, е буден българин, търсещ България и българите, а не властта и парите. Това дали той ще дойде и кога, е загадка.